google/wiki40b huggingface dataset:
Bequia

Geografi

Bequia ligger på Grenadabanken i Windwardøyene i De små Antiller i Karibia. Øya er den nordligste av Grenadinene. Bequia-kanalen skiller Bequia og øya Saint Vincent i nord. Sør for Bequia ligger Petit Nevis, Isle à Quatre og Pigeon. Med et landareal på 16 km² er Bequia den største øya i Grenadinene som tilhører Saint Vincent og Grenadinene.
Øya er åslendt og har en buktende form med tre store bukter. Vestsiden av øya domineres av den dype Admiralty Bay. I nordøst ligger Spring Bay og i sørøst Friendship Bay.
Et 367,5 km² stort området ved Spring Bay fikk i 1987 vernestatus som Bequia Marine Conservation Area. Også Big Cay utenfor sørvestspissen av Bequia har vernestatus.
Klimaet er tørt, med sparsom og uregelmessig nedbør.

Befolkning

Folketallet på Bequia var på 4476 i 1982, 4875 i 1991, 4861 i 2001 og 4946 i 2012.

Historie

Øya var befolket av kariber. Mangelen på ferskvann gjorde at det tok tid før europeere slo seg ned på øya.
I 1763 ble avsto Frankrike Bequia til Storbritannia ved freden i Paris. Deretter ble det etablert plantasjer for dyrking av sukkerrør. Plantasjene ble drevet av slaver. I 1827 fantes det ni plantasjer og 1 257 slaver på øya. Bequia Town, senere kalt Port Elizabeth, utviklet seg til det viktigste tettstedet. Som følge av frigivelsen av slavene i 1838 gikk det nedover med sukkerproduksjonen. Selvbergingsjordbruk og salgsavlinger overtok. Folk utvandret fra Bequia til andre steder i Britisk Vestindia. En del av de som ble igjen var fra 1870 sysselsatt i maritime virksomhet og hvalfangst.
Fra slutten av 1860-årene ble øyene i regionen besøkt av amerikanske hvalfangere på jakt etter knølhval og grindhval. I 1875 eller 1876 etablerte den Bequia-fødte William T. Wallace en hvalfangststasjon ved Friendship Bay. Hvalfangsten ble en ny inntektskilde for innbyggerne, med sesongarbeid i den tørre årstiden. Hvalfangere fra Bequia dro til andre øyer i Grenadinene for å fange hval. Fangsten ble drevet fra små, åpne båter med seil. Sesongen varte fra januar til mai. Det ble produsert hvalolje for eksport, mens hvalkjøttet ble solgt innenlands.
I løpet av 1920-årene ble knølhvalen sjeldnere i farvannet ved Grenadinene og fangsten avtok. På Bequia fortsatte imidlertid hvalfangsten i mindre omfang. Fra 2013 har Den internasjonale hvalfangstkommisjonen gitt hvalfangerne på Bequia en kvote på fire dyr per år. Fangsten foregår på tradisjonelt vis fra åpne båter og for selvbergingsformål.

Samfunn

Det største tettstedet på øya, Port Elizabeth, ligger på vestsiden av øya, ut mot Adrmiralty Bay. Det er båtforbindelse til hovedstaden Kingstown.
Flyplassen på Bequia, J. F. Mitchell lufthavn, ligger ved Paget Farm sør på øya. Den ble bygget på en landfylling og åpnet i 1992. Flyforbindelsen går til naboøyene innenlands samt til Barbados og Saint Lucia.
Sidra Rabba

Sidra Rabba (mandeisk: «Den store bok») eller Ginza («skatt») er mandeismens hellige skrift. Den kalles også Mandeernes Adamsbok.
Sidra Rabba ble likesom Johannesboken (mandeisk Sidra d-Jahja, også kalt Kongenes bok) og bønneboken Qolasta kompilert på 600-tallet eller 700-tallet, muligens for å forsøke å kvalifisere i muslimenes øyne som et bokens folk. Dette ville i så fall gi dem en noe mer tolerert status i de områder som var behersket av islam, slik som de kristne og jødene hadde.
Skriftene hviler for det aller meste på eldre kilder. Men om det også eksisterte eldre kompilasjoner, er imidlertid ikke påvist. Men noen delskrifter burde ha eksistert siden før den islamske ekspansjonsperiode.
Ginza består av to deler.
Den høyre Ginza (ginza jamina) er på 18 deler og inneholder mytologiske, kosmologiske og moraliske traktater, deriblant to versjoner av «Herren i det høyes bok», og «Den første levende læres bok», «Den store Anoš' mysterium og bok», to samlinger av hymner og bønner, og en mandeisk verdenshistorie.
Den venstre Ginza (ginza smala), på tre deler, inneholder i to bøker hymner og sanger og den avdøde sjelens skjebne og reise til det hinsidige, innledet av prosastykker som befatter seg med hvordan Adam, Eva og Set døde. Denne resiteres ved dødemessen.
Acolman

Acolman de Nezahualcóyotl, vanligvis kalt bare Acolman, er en kommune nord i delstaten México i Mexico. Den utgjør en del av storbyområdet ZMCM. Kommunens største by er Tepexpan. Acolman hadde 136 558 innbyggere i 2010. Den dekker et areal på 86,88 km² og grenser til kommunene Teotihuacán og Tecámac i nord, Chiautla, Tezoyuca og Atenco i sør, Ecatepec i vest og Tepetlaoxtoc i øst.
Dynastes granti

Utseende

En stor (kroppslengde 45-80 millimeter), kraftig bille, likevel liten sammenlignet med de fleste andre Dynastes-artene. I motsetning til de større artene er det bare ubetydelig forskjell i størrelse mellom kjønnene. Kroppen er sylindrisk, glatt og skinnende, gulgrå bortsett fra noen uregelmessige, svarte flekker. Beina er svarte. Hannen har et krumt horn på hodet som danner en klype mot et krumt horn, med en gul hårbrem på undersiden, på pronotum. Hornene er forholdsvis mye mindre enn hos de store artene.

Levevis

Hannene bruker hornene på hodet og pronotum til å kjempe om hunnene. De prøver å gripe motstanderen mellom hornet på hodet og det på pronotum, og vippe ham over på ryggen. Billene er svært sterke for sin størrelse.
Larveutviklingen tar 2-3 år, de voksne billene kan lever i 2-4 måneder. De drikker gjerne sevje fra trær.

Utbredelse

Artene lever i det sørvestlige USA, særlig i Arizona, men også i Utah; og i det nordlige Mexico.
Pyrénées-Atlantiques

Kultur

Departementet kan kulturelt deles i to, nemlig området Béarn i øst og Pays Basques (Baskerland) i vest. I vest snakker befolkningen tradisjonelt baskisk. I øst, derimot, er det tradisjonelle språket béarnais, en variant av gascon, som igjen er en av dialektene i det sørfranske språket oksitansk. I dag snakker imidlertid de fleste standardisert fransk i området.
Joe Jordan

Spillerkarrieren

Jordan startet som junior i klubben Blantyre Victoria da han var 15 år. Han gikk over til Greenock Morton der han var i to år, før han i 1970 ble oppdaget av en speider fra Leeds United. Jordan ble solgt til Leeds for 15 000 pund.
Først i 1973 klarte han å spille seg inn på det legendariske «Super-Leeds», men gjorde umiddelbart inntrykk med sitt tannløse glis. Han fikk også sin første landskamp for Skottland dette året. Sesongen 1973-74 ble han ligamester med Leeds, og var en av lagets viktigste spillere i de påfølgende sesongene.
I 1978 gikk han over til Leeds-rivalene Manchester United for 350 000 pund, etter å ha spilt 135 ligakamper og scoret 39 ligamål for Leeds. I hans første sesong for Manchester United, var han med på laget som tapte FA-cupfinalen mot Arsenal med 3–2. Etter tre sesonger med 109 kamper og 37 mål, forlot han i 1981 Manchester United, og skrev under for Serie A-klubben AC Milan.
Etter to sesonger i AC Milan, gikk han til Hellas Verona, hvor han ble en sesong før han flyttet tilbake til England og klubben Southampton i 1984. Her var han i tre sesonger, før han avsluttet spillerkarrieren som spillende trener for Bristol City.

Trenerkarrieren

Etter fire sesonger i Bristol City, hvorav to som spillende trener og to som trener, flyttet han hjem til Skottland for å trene Heart of Midlothian. Senere var han i trenerstaben hos Celtic en periode, og etter en sesong hos Stoke, gikk han tilbake til Bristol City hvor han ble i tre sesonger.
Han var assistent for tidligere Manchester United-kollega Lou Macari i Huddersfield mellom desember 2000 og mai 2002. Han fikk så jobb i trenerteamet til Harry Redknap i Portsmouth, og fulgte med Redknap til Tottenham i 2008.
Ilalinjen

Ilalinjen er en trikkelinje mellom Torvet og Ila i Trondheim.
Den ble opprettet i 1901 da Trondhjems Elektricitetsværk og Sporvei ble opprettet. Linjen var ute av drift fra 1988 til 1990. I dag blir Ilalinjen trafikkert av Gråkallbanen og er verdens nordligste trikkelinje. Som alle trikkelinjer i Trondheim er den bygd med meterspor.
I 1921 ble det bygd en vendesløyfe rundt Ilaparken, denne ble nedlagt i 1983 og erstattet med et vendespor. I 1924 ble det bygd et sidespor for Gråkallbanen til St. Olavs gate. Den opprinnelige traséen over Torvet og Munkegata ble i 1961 av estetiske grunner flyttet til Prinsens gate – skinnene gikk gjennom mosaikken rundt Olav Tryggvason-støtten.
Extent

En extent er et kontinuerlig lagringsområde som er reservert for en datafil innenfor et filsystem. En datafil kan bestå av 0 eller flere extents; et filfragment krever et extent. Under lagring tildeles hver extent kompakt to tall, i stedet for å måtte lagre hvert blokknummer til datafilen. Extentallokering resulterer også i mindre filfragmentering.
Den store moské i Hama

Den store moské i Hama (arabisk جامع حماة الكبير) er en moské i Hama i Syria. Den ligger omkring 400 meter vest for citadellet og ble bygd på 700-tallet. Den blet hardt skadet i opprøret i 1982, men ble senere helt restaurert.

Historie

Den ble bygd av omajadene tidlig på 700-tallet etter modell av Omajademoskeen i Damaskus. Den store moskeen hadde vært en kirke i Østromerriket som ble tilpasset islamsk bruk. Selve kirken var i sin tid bygd der det en gang stod et romersk tempel. Noe av den østromerske strukturen finnes fortsatt, men det meste av bygningen ble ødelagt under den østromerske gjenerobring av det nordlige Syria i 986. At moskeen opprinnelig var en kristen basilika kan men se i strukturen som har tre ganger, og at taket over bønnehallen består av fem kupler, formet som et kors. 
Den store moskeen har to minareter. Den ene er firkantet og ligger like ved bønnehallen og fra inskripsjonene på siden er den datert til 1124. Men noen hevder at foten av minareten har omajadisk opphav, mens andre mener den ble bygd i 1153. Den andre minareten er åttekantet og ble bygd av mamelukkene i 1427. Ved siden av den nordlige hovedgårdsplassen er det en mindre plass der gravene til to ayyubide-konger fra 1200-tallet ligger gravlagt. 
Moskeen ble nesten helt lagt i grus under opprøret i Hama i 1982, men har siden blitt gjenoppbygd. Begge minaretene ble ødelagte under opprøret. I 2001 var Den store moské helt restaurert i nesten hver eneste detalj.
Maguan

Maguan (kinesisk: 马关县; pinyin: Mǎguān Xiàn) er et fylke i provinsen Yunnan i Folkerepublikken Kina. Det ligger i det autonome prefektur Wenshan.
Befolkningen var på 344 511 innbyggere i 1999.
Bergshammar

Bergshammar er et tettsted i Nyköping kommune i Södermanlands län i Södermanland i Sverige. Bergshammar ligger cirka åtte kilometer øst for Nyköping. I 2010 hadde tettstedet 790 innbyggere.
Cucochodaeus

Utseende

En liten, oval, hårete, gulbrun bille. Kjevene (mandiblene) er framskytende men ikke spesielt store. Hodet er omtrent dobbelt så bredt som langt, med rundet, framskytende "snute" (clypeus) og rundede fasettøyne. Antennene ender i en nokså stor, rundet klubbe som består av tre ledd. Pronotum er rundet med tvert avkuttet forkant og avrundet bakkant, nær dobbelt så bredt som langt. Dekkvingene er nesten jevnbrede, avrundede bak, med rader av grove punkter og ellers fint og tett punktert. Forbeina er kraftige, mellom- og bakbeina nokså slanke, med lange sporer på bakleggene.

Levevis

Veldig lite er kjent om artens biologi, men den lever i ørkenområder.

Utbredelse

Arten har en ganske begrenset utbredelse i det sørvestlige Nord-Amerika (California, Arizona og det nordvestlige Mexico).
Hunting Aerosurveys Ltd

Hunting Aerosurveys Ltd var et britisk luftfotograferingsselskap. Selskapet startet mer variert under navnet Hunting Surveys.
Firmaet besto av Aerofilms Ltd og Aircraft Operating Company.  Selskapet hadde kontrakter med å kartlegge tinngruvedrift i Nigeria, olje i Arabia, Venezuela og Colombia, tømmer i Ontario og kartlegging i Australia.
I 1960 ble firmaet slått sammen med Hunting Geophysics Ltd og dannet Hunting Surveys Ltd.  Militæravdeligen til Hunting Survey Group produserte siden Trident-missil.
Hunting Surveys & Consultants Ltd ble lagt ned i januar 2003.
Mimacanthocinus

Levevis

Larvene lever i død ved.

Utbredelse

Slekten er utbredt i Vietnam.
Møre og Romsdal ingeniørhøgskole

Møre og Romsdal ingeniørhøgskole var en høgskole for ingeniørutdanning, etablert i
Ålesund i 1964 under navnet Møre og Romsdal tekniske skole. Skolen ble i 1994 fusjonert inn i Høgskolen i Ålesund.
Møre og Romsdal fylkeskommune drev skolen inntil den ble statlig høgskole i 1977.
Hellighetsbevegelsen

Hellighetsbevegelsen er en kristen bevegelse, som oppstod tidlig på 1800-tallet. Som navnet sier, fokuserte bevegelsen på hellighet, en åndelig lengsel etter et større gudsnærvær i livet. 
Hellighetsbevegelsen hadde betydning for pinsevekkelsens gjennombrudd i 1906.

Historie

Starten regnes fra begynnelsen av 1800. Mange kristne samfunn ble berørt av «den åndelige lengselen», og ble en del av hellighetsbevegelsen.  Det var særlig blant metodister, men også blant baptister, kongregasjonalister og presbyterianere.  
Det var en vanlig oppfatning de første årene, at et menneske ikke kunne motta åndsdåpen (å bli fylt av Den hellige ånd), før en hadde opplevd helliggjørelsen eller blitt helliget. Tungetalen var ikke spesielt vektlagt i bevegelsen. John Wesley snakket om to tyngdepunkter i den kristens liv, rettferdiggjørelsen og helliggjørelsen. 
Kjente predikanter var R. A. Torrey, D.L.Moody og Charles Finney.

Albert Lunde

Nordmannen Albert Lunde kom fra Vanse på Lista.  I 1895 var han i amerika og hørte D. L. Moody tale.  Lunde ble sterkt grepet av budskapet. I 1901 kom han hjem til Norge og i 1905 hadde han møter i Hausmannsgatens bedehus og i Calmeyergatens misjonshus i Kristiania.  
Lunde hadde opplevd hellighetsbevegelsen i amerika og hadde blitt troende døpt, derfor var det under tvil at han fikk ha møter på bedehusene. Han inngikk en betingelse «om å ikke angripe den kjære lutherske tro». Dette var noen år før Thomas Ball Barratt kom hjem til Norge med pinsevekkelsen.

Smiths Venner

Menigheten Smiths Venner er idag den fremste arvtakeren innenfor norsk kristenhet av hellighetsbevegelsen. Den har sine røtter i pinsevekkelsen, som jo også er en arvtaker, men som ikke har dyrket helliggjørelseslærene like flittig som Smiths Venner.
Varv

Varv er årlig avsetningslag for sediment eller sedimentær bergart. Begrepet varv er avledet fra svensk, «varvig lera», og henviser til en leirtype som skiller fra annen leire. Varv betyr «lagdelt leire» og har sin opprinnelse fra en beskrivelse fra 1856 av Hampus von Post, da under navnet «Rödlera». Deretter kom det i bruk på det første kartet som ble laget av Sveriges Geologiske Undersøkelser i 1862.
Varv ble opprinnelig brukt for å beskrive separate komponenter av årlige lag i glasiale innsjøsedimenter, men på 1910 Geological Congress foreslo den svenske geologen Gerard De Geer (1858–1943) en ny formell definisjon hvor varv skulle beskrive årslag generelt for sedimentære avsetninger. Nylig er også termer som årlig lamina brukt synonymt med varv.
Av de mange rytmitter funnet i den geologiske lagrekken, er varv en av de mest viktige og opplysende for å studere historiske endringer i klima. Varv er blant de minste-skala hendelser som kan gjenkjennes i stratigrafi.
Et velkjent eksempel på varv i sedimenter forekommer i Santa Barbara bassenget, USA.
Tøyen kirke

Kulturminne

Tøyen kirke er et kulturminne og har nummer 85708 i Riksantikvarens kulturminnebase.
Cyrtonota

Utseende

Nokså små (5-8 millimeter), brede, ovale til hjerteformede, hvelvede til pyramidiske (i de siste tilfellene ser det ut som torner fra siden), halvmatte skjoldbiller, gjerne svarte med røde eller gule tegninger, men andre farger forekommer også. Dekkvingene framhjørner er lite framskytende. Hodet er ganske lite, antennene forholdsvis korte. Kroppsformen varierer en god del innen slekten. Pronotum er mye bredere enn langt, nærmest rundet, dekkvingene hvelvede i midten uten punktrader. Beina er nokså korte.

Levevis

I alle fall noen av artene lever på planter i vindelfamilien inkludert søtpotet.

Utbredelse

Slekten er vidt utbredt i Mellom- og Sør-Amerika nord til det sørlige Mexico.
Government Olympic Executive

Government Olympic Executive (GOE), var en enhet innen Storbritannias kultur- media- og sportsdepartement, som var hovedorganet for koordineringen av Sommer-OL 2012 i London.
GOE ble ledet av direktør Jeremy Beeton,  og hadde 77 andre ansatte.
Johan Strand Johansen

Yrkeskarriere og politisk virke

I 1924 ble han journalist i partiavisa Ny Tid i Trondheim, og fra samme år og frem til 1928 var han sekretær i Norges Kommunistiske Ungdomsforbund. Fra 1927 til 1930 studerte han ved Kominterns Lenin-skole i Moskva. I 1930 ble han redaktør i Hardanger Arbeiderblad i Odda, og fra 1931 var basen hans i Oslo, som medarbeider i Arbeideren og medlem av partiets sentralstyre.
Strand Johansen var i fengsel en rekke ganger i løpet av 1920- og 1930-tallet som følge av politiske aktiviteter. I 1924 ble han idømt seks ukers fengsel for deltagelse i Fjellseter-affæren. Han var sentralstyrets representant på den streikemarkeringen som siden skulle utvikle seg til å bli Menstadslaget, og ble i etterkant av dette idømt ti måneders fengselsstraff.
Strand Johansen ble sammen med sin russisk-jødiske kone Helene Sterlina (1903-1942) arrestert av Gestapo i 1941. Strand Johansen tilbrakte store deler av krigen i Sachsenhausen. Hans kone Helene ble drept i Auschwitz i 1942.
I 1945 ble han partisekretær i NKP, og ble samtidig valgt inn på Stortinget. Han var en av to NKP-representanter i samlingsregjeringen i 1945. Han var også sentral i de mislykkede samlingsforhandlingene med Det norske Arbeiderparti samme år.
Som en av de fremste tillitsvalgte i NKP kom han til å stå i spissen for oppgjøret med Peder Furubotn i 1949. Selv om fløyen ble omtalt som Løvlien-fløyen, etter partiformann Emil Løvlien var det Strand Johansen som sto for de kraftigste angrepene mot «det annet sentrum» i partiet. Ifølge boka Spaneren av Ørnulf Tofte i Politiets overvåkingstjeneste hadde Strand Johansen møter med KGBs resident Aleksander Alekhin under det interne partioppgjøret i 1949. I 2014 kom det frem at Mitrokhin-arkivet oppgir at de sovjetiske hemmelige tjenester etablerte kontakt med ham i 1945, da Strand Johansen var stortingsrepresentant og medlem av utenrikskomiteen. Arkivet inneholdt ingen detaljer om hva kontakten førte til.
I 1953 ble han valgt til nestformann i NKP, men trakk seg i 1955 etter at han hadde blitt sendt til Moskva for et kuropphold. Det var da tydelig at han var i mentalt ubalanse, trolig som en reaksjon på såvel oppholdet i konsentrasjonsleiren, som de sterke konfliktene i partiet. Han fikk senere en leilighet i Moskva og bodde der fra 1957 til sin død i 1970. Han spilte ingen politisk rolle etter 1955 selv om han sendte en ustoppelig strøm av brev til ulike nøkkelpersoner i NKP. Han mente selv at han hadde stor politisk innflytelse gjennom denne brevskrivingen, noe bl.a. Reidar T. Larsen avviser i sine bøker.
Suezmax

Suezmax er en betegnelse på de største skipene som kan trafikkere Suezkanalen. Større skip kalles Post-Suezmax, og kan ikke passere. Ved kontinuerlig mudring opprettholdes en dybde som tillater skip med dypgang på inntil 20,1 meter etter siste utgraving i 2009. Ellers gjelder en bredderestriksjon på 70 meter.
For tankskip og bulkskip er lasteevnen på inntil 180 000 tonn.
Lokes slott

Lokes slott eller Lokeslottet er en varm kilde på den arktiske midthavsryggen i Norskehavet, mellom Island og Svalbard.
Det ligger 300 kilometer vest for Bjørnøya, på 2350 meters dyp.
Området ble oppdaget i 2008 av forskere ved Universitetet i Bergen.
Børstemarken Nicomache lokii regnes som en nøkkelart i faunaen rundt de hydrotermale skorsteinene i området. Den er imidlertid bare en av over ti nye arter som er funnet her.
Lokefeltet er det nordligste hydrotermale feltet som er kjent.
Messias (Händel)

Messias (eng. Messiah) er et oratorium av Georg Friedrich Händel.
Messias er Händels mest kjente verk, og er stadig meget populært særlig i engelsktalende land, men også i verden forøvrig. Dets navn kommer av jøde- og kristendommens forestilling om messias (den salvede). Kristendommen regner Jesus Kristus som Messias. Händel var selv kristen, og verket er en fremstilling av Jesu liv og dets betydning ifølge kristen doktrine.
Teksten har, ulikt de fleste oratorier, ingen konkret handling, men består av utdrag fra Kong Jakobs bibel (King James Bible) om Jesu komme. Oratoriet ble først fremført i påsken, men etter Händels død ble det vanlig å fremføre det i adventstiden.

Komposisjon og première

Sommeren 1741 var Händel på høyden av sin karrière, men gjeldstynget og med et plaget sinn. Han begynte å skrive musikk til Charles Jennens libretto i karakteristisk rekordfart, og gjorde Messias ferdig på 24 dager – fra 22. august til 14. september 1741. Det ble imidlertid ikke fremført før 13. april 1742 i Dublin. I likhet med mange andre av Händels verker brukte komponisten deler av egne og andres arbeider i oratoriet.
Selv dirigerte Händel Messias flere ganger, og tilpasset det gjerne anledningen. Følgelig finnes det ingen «autentisk» versjon, og i århundrene som fulgte kom ulike arrangementer og variasjoner til, blant dem et av Mozart. I våre dager brukes vanligvis orkester, kor og fire solister: bass, tenor, alt (eller kontratenor) og sopran.
Norgesmesterskapet i fotball for menn 1974

Norgesmesterskapet i fotball for menn 1973 ble vunnet av Skeid etter at de vant over Viking  med  3–1 den  20. oktober. Målscorere for Skeid  var Bjørn Skjønsberg som scoret i det 40. minutt og Stein Thunberg som scoret i det 72. og  i det 89 minutt. For Viking scoret Hans Edgar Paulsen i det 50 minutt.
14 276 tilskuere overvar kampen som ble spilt på Ullevaal Stadion i Oslo.   Dommer var Egil Bergstad. Dette var åttende gangen Skeid vant et Norgesmesterskap.
Skeids vinnerlag: Per Egil Nygård, Harald Gjedtjernet, Jan Birkelund, 
Per Chr. Olsen, Georg Hammer, Trygve Bornø, Frank Olafsen, Tor Egil Johansen,
Bjørn Skjønsberg, Stein Thunberg og Kai Arild Lund.
Missa Caritatis

Missa Caritatis er en messe av Ragnar Bjerkreim. Den kalles en kjærlighetsmesse, «en årtusenlang kyrkjemusikalsk reise, inspirert av den kristne kjærleiksbodskapen». Særlig «Velsigning» som Bodil Arnesen synger, er blitt svært kjent, ikke minst fordi den brukes som avslutning av programmet Salmer til alle tider i NRK hver søndagskveld.
Notene til messen er gitt ut på Norsk Musikforlag.
Innspillingen er gitt ut av Lynor i 1995 som Lynor CD 9501. Overskuddet av utgivelsen gikk til et prosjekt i regi av Det norske misjonsselskap til støtte for enslige mødre i Thailand. Kor Z og Gandelo er korene som medvirker på innspillingen, solister er Kjetil Saunes, Bodil Arnesen og Morten Harket. Musikerne Aril Stav (klarinett/saksofon), Iver Kleive (orgel), Eivind Aarset (gitar), Per Flemstrøm (fløyte), Ottar Nesje (trommer) og Kjetil Bjerkestrand (keyboards). Dirigent er Inger Vagle og produsent er Ragnar Bjerkreim.
Hey Revolution Now!

Hey Revolution Now! er et musikkalbum med Home Groan, utgitt i 2006.
Yasuo Takamori

Japans herrelandslag

Yasuo Takamori spilte 30 landskamper for Japans herrelandslag.
Gulbrystastrild

Utbredelse

Arten forekommer i Angola, Benin, Botswana, Burkina Faso, Burundi, Kamerun, Den sentralafrikanske republikk, Tsjad, Republikken Kongo, Den demokratiske republikken Kongo, Elfenbenskysten, Etiopia, Gabon, Gambia, Ghana, Kenya, Lesotho, Liberia, Malawi, Mali, Mosambik, Namibia, Nigeria, Rwanda, Senegal, Sierra Leone, Sør-Afrika, Sudan, Swaziland, Tanzania, Togo, Uganda, Jemen, Zambia og Zimbabwe.